stanford-oval/wikipedia huggingface dataset:
Robin Packalen

| Robin Packalen |
| --- | --- |
 Robin YleXPopissa Lahdessa kesäkuussa 2017.
Henkilötiedot
Syntynyt: 24. elokuuta 1998 (ikä 26) Turku
Ammatti:  laulaja
Muusikko
Taiteilijanimi:  Robin (2012–2017), Robin Packalen (2019–)
Laulukielet:  suomi, englanti
Aktiivisena:  2012–2017, 2019–
Tyylilajit:  teini-pop, pop
Soittimet:  laulu
Levy-yhtiöt:  Universal Music (2010–)
Aiheesta muualla
Kotisivut
  [ Muokkaa Wikidatassa ] [ ohje ]  
Robin Petteri Packalen (s. 24. elokuuta 1998 Turku) on suomalainen poplaulaja. Hän tuli tunnetuksi 13-vuotiaana ensimmäisellä kappaleellaan ”Frontside Ollie”, joka levisi nopeasti sosiaalisessa mediassa vuoden 2012 alussa. Kappaleen musiikkivideo saavutti videopalvelu Youtubessa muutamassa päivässä yli miljoona näyttökertaa ja myöhemmin yli 20 miljoonaa näyttökertaa.
Robinin esikoisalbumi Koodi julkaistiin helmikuussa 2012, ja se myi päivässä triplaplatinaa eli 60 000 kappaletta. Sen jälkeen hän on julkaissut neljä studioalbumia, remix-albumin ja kokoelmalevyn. Vuoteen 2015 mennessä Robinin levyjä oli myyty yli 550 000 kappaletta. Robinin musiikkivideoita on katsottu Youtubessa yli 90 miljoonaa kertaa, ja hänen kappaleitaan oli toistettu musiikkipalvelu Spotifyssa yli 100 miljoonaa kertaa vuoteen 2017 mennessä.
Robinista kertova dokumenttielokuva Robin – The Movie sai ensi-iltansa vuonna 2012. Hän on myös ollut toistamiseen mukana Vain elämää -televisiosarjassa. Robin on palkittu uransa aikana neljällä Emma-palkinnolla ja MTV Europe Music Awards -palkinnolla vuonna 2012.
Robin jäi määrittelemättömän pituiselle tauolle 28. lokakuuta 2017 Hartwall Areenalla pidetyn Tää on se hetki -konsertin jälkeen. Tauko päättyi, kun Robin esiintyi vuoden 2019 Emma-gaalassa uudella kappaleella ”I’ll Be With You”. Laulukieleksi vaihtui suurilta osin englanti, vaikka hän lauloikin suomeksi esimerkiksi Vain elämää -ohjelmassa vuonna 2023. Paluun yhteydessä Robin alkoi käyttää koko nimeään taiteilijanimenä.
Elämä ja ura > 1998–2011: Ennen levytyssopimusta

Robin on soittanut pianoa ja kitaraa ja laulanut big bandissa. Musiikillisiksi esikuvikseen hän on nimennyt muun muassa Bruno Marsin, Michael Jacksonin, Haloo Helsingin ja Paramoren.
Vuonna 2008 Robin voitti lasten ja nuorten valtakunnallisen laulukilpailun Staraskaban. Seuraavana vuonna hän edusti Suomea Venäjällä Moskovassa järjestetyssä New Wave Junior -laulukilpailussa, jota seurasi noin 100 miljoonaa televisiokatsojaa. Hän esitti kilpailussa Europen kappaleen ”The Final Countdown”. Hän vieraili myös seuraavan vuoden kilpailussa Ukrainassa.
Elämä ja ura > 2012: Suosion alku > ”Frontside Ollie” ja esikoisalbumi Koodi

Säveltäjä Maki Kolehmainen kiinnitti huomiota Robiniin tämän esiinnyttyä New Wave -laulukilpailussa. Kolehmainen esitteli Robinin Universal Music Oy:n kotimaisen tuotannon päällikölle Hannu Sormuselle, josta tuli myöhemmin Robinin manageri. Sormunen halusi kiinnittää Robinin Universalille, ja levytyssopimus allekirjoitettiin marraskuussa 2010. Sormunen oli ollut vaikuttamassa myös Tiktakin albumien tuotantoon yhtyeen ensimmäisestä julkaisusta lähtien. Tiktakin debyyttialbumia Frendit työstäessä yhtyeen jäsenet olivat vain hieman Robinia vanhempia.
Maki Kolehmaisen, Jimi Constantinen, Bernard Grobmanin, Tracy Lippin ja Sana Mustosen sanoittama esikoissingle ”Frontside Ollie” julkaistiin 16. tammikuuta 2012. Kappaleesta ja sen musiikkivideosta tuli internet-ilmiö ja se nousi vuorokaudessa Suomen iTunesin myydyimmäksi kappaleeksi ja Suomen virallisella latauslistalla sijalle neljä. Myöhemmin se oli viisi viikkoa Suomen ladatuin kappale. Kaupallisesta menestyksestä huolimatta ”Frontside Ollie” sai ristiriitaista palautetta.
Robinin esikoisalbumi Koodi saatiin valmiiksi vuoden 2011 lopulla ja se julkaistiin 22. helmikuuta 2012. Albumi myi levy-yhtiön mukaan päivässä triplaplatinaa eli 60 000 kappaletta, muttei kuitenkaan matalan hinnoittelun vuoksi päässyt viralliselle listalle. Huhtikuussa 2012 albumilla oli yli 80 000 ostajaa, eli se on myynyt nelinkertaista platinaa. Kesäkuussa 2012 puolestaan kerrottiin levymyynnin ylittäneen 100 000 kappaletta. Sitä ei kuitenkaan hyväksytä Suomen viralliselle listalle, sillä listalle pääsevät julkaisut, jotka tulevat myyntiin yli kahdeksan euron hinnalla. Sen sijaan se oli yli 30 viikkoa midprice-listan ykkösenä. Juuri albumin hinnan takia on tulkinnanvaraista, voiko Robinia pitää kaikkien aikojen nuorimpana yli 100 000 albumia myyneenä suomalaisartistina. 1. kesäkuuta albumista julkaistiin Koodi Deluxe -painos, jossa on mukana yhdeksän remix-versiota. Vuoden 2013 loppuun mennessä albumia oli myyty 130 000 kappaletta eli kuusinkertaista platinaa.
Albumin toinen single ”Faija skitsoo” julkaistiin 5. maaliskuuta 2012. Kappaleen Marko Mäkilaakson ohjaamalla musiikkivideolla voimamies Jouko Ahola esittää Robinin isää. Albumin kolmas single ”Hiljainen tyttö” julkaistiin 11. kesäkuuta 2012. Joulukuussa 2012 Hartwall Areenalla järjestetyn Robinin konsertin taltiointi julkaistiin DVD:nä ja Blu-rayna 22. maaliskuuta. Julkaisun tiedotettiin myyneen tuplaplatinaa 10. huhtikuuta.
Elämä ja ura > 2012: Suosion alku > Toinen albumi Chillaa

Kesän 2012 aikana Robin valmisteli uutta albumia. Albumin ensimmäinen single ”Puuttuva palanen” esitettiin ensimmäisen kerran Elämä lapselle -konsertissa 12. syyskuuta. Singlellä vierailee rap-artisti Brädi. Robinin tuottaja Maki Kolehmainen kertoi, että Robinin ääni on kuluneiden kuukausien aikana madaltunut niin, että tämä laulaa kappaleitaan joitakin sävelaskelia alempaa. Kolehmaisen mukaan Robinin toisella albumilla kuullaankin matalaäänisempää laulua.
Robinin toinen albumi Chillaa julkaistiin 5. lokakuuta 2012. Albumia myytiin 25 000 kappaletta sen julkaisua seuranneen viikon aikana ja se nousi Suomen virallisen albumilistan kärkeen. Albumin toinen single Luupilla mun korvissa julkaistiin 9. marraskuuta 2012. Kolmas single ”Haluan sun palaavan” on ensimmäinen kappale, jonka Robin on itse tehnyt levylleen. Se julkaistiin 1. maaliskuuta 2013. Vuoden 2013 loppuun mennessä Chillaa-albumia oli myyty yli 85 000 kappaletta.
Elämä ja ura > 2013: Boom Kah

Alkuvuodesta 2013 Robin alkoi työstää kolmatta studioalbumiaan. Albumille kappaleita on tehnyt Robinin lisäksi Jimi Constantine, Jonas Olsson, Pekka Eronen, Risto Asikainen, Joonas Angeria, Eppu Kosonen, Simo Reunamäki, DJPP ja Kyösti Salokorpi. Tuottajina albumilla on Jukka Immonen, Joonas Angeria, MGI, Jonas Olsson, Street Kobra ja Kyösti Salokorpi.
Robin on kertonut Boom Kah -albumin olevan äänimaailmaltaan modernimpi verrattuna kahteen edelliseen albumiin. Boom Kah julkaistiin 4. lokakuuta 2013 ja sen single ”Boom Kah” 30. elokuuta 2013. Robin sai vaikuttaa sanoituksiin ja aiheeseen. Albumi myi heti julkaisupäivänään tuplaplatinaa eli 40 000 kappaletta. Vuoden 
loppuun mennessä albumia oli myyty nelinkertaiseen platinalevyyn oikeuttava määrä eli 80 000 kappaletta. Albumin toinen single ”Erilaiset” julkaistiin 16. lokakuuta 2013. Albumi sai vielä kolmannen singlen ”Onnellinen”, joka julkaistiin 7. helmikuuta 2014.
Robin valittiin huhtikuussa 2013 lämmittelemään Justin Bieberiä tämän kolmelle loppuunmyydylle Oslon Telenor Arenalla järjestetylle keikalle. Robin lämmitteli Bieberiä myös 26. huhtikuuta 2013 Helsingin Hartwall Areenalla. Vuoden 2023 aikana Robin solmi Universal Music Finlandin kanssa usean levyn julkaisun kattavan jatkosopimuksen.
Elämä ja ura > 2014: 16 ja nettisarja

Robin esiintyi Helsinki POP SHOW -konsertissa Helsingin olympiastadionilla jalkapalloturnaus Helsinki Cupin yhteydessä 9. heinäkuuta 2014. Samana päivänä julkaistiin myös uusi versio Boom Kah -albumista nimellä Boombox.
Robinin neljäs studioalbumi 16 julkaistiin 26. syyskuuta 2014. Ennen albumin julkaisua siltä julkaistiin singlenä kappale ”Parasta just nyt”, jolla on mukana myös rap-artisti Nikke Ankara. Albumilla kuullaan myös rappia.
28. elokuuta 2014 MTV Katsomossa alkoi Jani Pyylammen ohjaama 10-osainen nettisarja Robin: Just nyt, jonka viikoittain ilmestyvissä jaksoissa seurattiin Robinin uuden albumin valmistumista, keikkoja ja keikkamatkoja sekä vapaa-aikaa.
Elämä ja ura > 2015–2017: Yhdessä ja tauko musiikista

9. lokakuuta 2015 Robin julkaisi viidennen studioalbuminsa Yhdessä. Ennen albumin julkaisua siltä julkaistiin singleinä kappaleet ”Yö kuuluu meille” ja ”Milloin nään sut uudestaan?”.
Maaliskuussa 2017 Robinilta ilmestyi uusi single nimeltä ”Hula Hula”. Keväällä 2017 Robin esiintyi Vain elämää -sarjan kuudennella tuotantokaudella.
Robin ilmoitti elokuussa 2017 jäävänsä 28. lokakuuta Helsingin Hartwall Areenalla pidettävän Tää on se hetki -nimisen konsertin jälkeen ”määrittelemättömän pituiselle tauolle” esiintymisistään. Häneltä ilmestyi 23. elokuuta 2017 ”Me tehtiin tää” -niminen singlekappale ja elokuussa 2017 nähtiin myös Ruutu.fi-palvelussa viisiosainen Tää on se hetki -niminen dokumenttisarja.
Robin näyttelee sivuroolissa Hauhiaa Aku Louhimiehen ohjaamassa vuoden 2017 elokuvassa Tuntematon sotilas.
Robin aloitti varusmiespalveluksensa 9. heinäkuuta 2018 Rannikkoprikaatissa Upinniemessä Kirkkonummella. Hän kotiutui armeijasta 20. joulukuuta 2018 ja on sotilasarvoltaan reservin korpraali.
Elämä ja ura > 2019: Tauko päättyy

Robinin tauko päättyi vuoden 2019 Emma-gaalaan, jossa hän esiintyi uudella kappaleellaan ”I'll Be With You”. Robin vaihtoi taiteilijanimekseen Robin Packalen ja alkoi keskittyä kansainvälisen uran luomiseen. Aluksi ”I'll Be With You” -singleä levitettiin Pohjoismaihin ja saksankieliseen Eurooppaan. Kesäkuussa 2020 Robin julkaisi kappaleen ”Benefits” ja joulukuussa EP:n Rest In Beat PM. Huhtikuussa 2022 Robin julkaisi oman versionsa Juha Tapion hittikappaleesta ”Ohikiitävää”. Se oli Robinin ensimmäinen suomenkielinen kappalejulkaisu viiteen vuoteen, ja hän käytti jälleen Robin-taiteilijanimeä. Manageri Juha Ruusunen ilmoitti, että seuraavat kappaleet tehtäisiin taas englanniksi. Helmikuussa 2024 julkaistiin kuitenkin uusi suomenkielinen kappale ”Kuumilla hiilillä”.
Packalen osallistui Uuden Musiikin Kilpailuun 2023 kappaleella ”Girls Like You” ja jäi neljännelle sijalle. Robin nähtiin toista kertaa Vain elämää -sarjassa sen 14. tuotantokaudella, joka esitettiin Nelosella syksyllä 2023.
Yksityiselämä

Robin on puhunut julkisuudessa avoimesti keskivaikeasta  lukihäiriöstään. Hän on koulutukseltaan ylioppilas.
Julkaisut

Koodi (2012)
Chillaa (2012)
Boom Kah (2013)
Boombox (2014)
16 (2014)
Yhdessä (2015)
Me tehtiin tää 2012–2017 (2017, kokoelma)
Punasel (2024)
Julkaisut > Robin-aiheiset muut julkaisut

Otavamedia julkaisi Robinista fanilehden toukokuussa 2012. Lokakuussa 2012 Tammi julkaisi kirjan Robinin huikea tarina, ja joulukuussa 2012 sai ensi-iltansa Solar Filmsin tuottama dokumenttielokuva Robin – The Movie. Helmikuussa 2013 dokumenttielokuvan myynti ylitti kultarajan DVD-myynnin ylittäessä 25 000 kappaletta.
Filmografia

Robin – The Movie (2012), dokumenttielokuva
Robin – Just nyt (2014)
Robin – Tää on se hetki (2017)
Tuntematon sotilas – sotamies Hauhia (2017)
Huuma – Robin Packalen (2019) (kolme jaksoa)
Robin - Rest In Beat (lyhytelokuva, musiikkielokuva) 2021
Saavutukset ja ehdokkuudet

Robin äänestettiin Suomen parhaaksi artistiksi, ja niinpä hän edusti Suomea MTV Europe Music Awards -gaalassa Frankfurtissa 11. marraskuuta 2012. Emma-gaalassa 2013 Robin voitti vuoden biisin, tulokkaan ja popalbumin palkinnot. Hän oli ehdolla vuonna 2014 miessolistiksi ja Boom Kah oli ehdolla vuoden albumiksi, vuoden popalbumiksi ja vuoden musiikkivideoksi. Robin jäi kuitenkin palkinnoitta.
Vuonna 2015 Robin valittiin vuoden positiivisimmaksi suomalaiseksi. Seuraava vuonna Robin kutsuttiin Presidentinlinnaan itsenäisyyspäivän vastaanotolle, jossa hän oli juhlien nuorin vieras.
Saavutukset ja ehdokkuudet > Palkinnot

MTV Europe Music Awards 2012: paras suomalainen artisti/yhtye
Emma-gaala 2013: vuoden tulokas, vuoden popalbumi (Koodi), vuoden biisi (”Frontside Ollie”), Spotify Innovation Award
Emma-gaala 2015: vuoden myydyin albumi (16)
Vuoden Positiivisin Suomalainen 2015
Aiheesta muualla

Kuvia tai muita tiedostoja aiheesta Robin Packalen Wikimedia Commonsissa
Kotisivut.
Ylen Elävä arkisto: Robinista ja Frontside Olliesta tuli ilmiö.
| n k Robin Packalen |
| --- | --- |
Studioalbumit:  Koodi  Chillaa  Boom Kah  Boombox  16  Yhdessä  Punasel 
Kokoelmat:  Me tehtiin tää 2012–2017 
EP:t:  Rest In Beat PM  Rest In Beat AM 
Singlet:  ”Frontside Ollie”  ”Faija skitsoo”  ”Hiljainen tyttö”  ”Puuttuva palanen” (feat. Brädi)  ”Luupilla mun korvissa”  ”Haluan sun palaavan”  ”Boom Kah” (feat. Mikael Gabriel & Uniikki)  ”Erilaiset”  ”Onnellinen”  ”Tilttaamaan” (Beats & Styles Remix, feat. Lord Est)  ”Kesärenkaat”  ”Parasta just nyt” (feat. Nikke Ankara)  ”Paperilennokki”  ”Sua varten”  ”Kipinän hetki”  ”Yö kuuluu meille” (feat. Santa Cruz, Nikke Ankara, Brädi & Jussi 69)  ”Milloin nään sut uudestaan?” (feat. Kasmir)  ”Miten eskimot suutelee?” (feat. Sanni)  ”Salamatie” (feat. Softengine)  ”Jotain aitoo”  ”Hula Hula” (feat. Nelli Matula)  ”Rakkaus on lumivalkoinen”  ”Tuuleksi taivaanrantaan”  ”Kymmenen kirosanaa”  ”Spesiaali”  ”Hollywood Hills”  ”Lentoon (Remix)” (feat. Tommy Lindgren)  ”En mielestäin sua saa”  ”Me tehtiin tää”  ”I'll Be With You” (Koveen & Joznezin kanssa)  ”Suit That”  ”Benefits”  ”Drop Dead”  ”Hard To Love” (feat. Alex Mattson)  ”Sucker For That Love” (feat. Saay)  ”Goddess”  ”Ohikiitävää”  ”Magic”  ”Girls Like You”  ”Kolmistaan” (feat. Ege Zulu)  ”Nuori Loiri”  ”Kultanaamio”  ”Sinä 4ever”  ”Ime huiluu”  ”Menolippu”  ”Sä et ole hullu”  ”Kuumilla hiilillä”  ”Häitä pidelly” 
Muut singlet:  ”Vahva” (Elastinen feat. Robin)  ”AAAA” (Elastinen feat. Robin)  ”Ihana kipu” (Viivi × Robin Packalen)  ”Aina” (Jambo & Robin Packalen) 
Muuta:  Diskografia 
| Auktoriteettitunnisteet  |
| --- | --- |
Kansainväliset:  ISNI  VIAF 
Kansalliset:  Suomi (KANTO)  Ruotsi 
Taiteenala:  MusicBrainz 
Henkilöt:  Ritva  Elonet  Yle 
Robin esiintymässä Kauppakeskus Jumbossa huhtikuussa 2012.
Robin YleXPop 2014 -tapahtumassa Oulussa toukokuussa 2014.
Päihtymys

Rubensin Juopunut Herkules satyyrien taluttamana vuodelta 1615.
Päihtymys eli päihtymystila on muuntunut tajunnantila, joka syntyy jotain psykoaktiivisesti vaikuttavaa ainetta eli päihdettä, kuten alkoholia, huumetta, psykedeeliä tai lääkettä käyttäessä. Myös esimerkiksi tupakalla, kahvilla ja energiajuomalla voi päihtyä.
Ihminen voi pyrkiä päihtymystilaan useista eri syistä, kuten hauskanpidon, rentoutumisen, kivunlievityksen, jaksamisen tai seurustelun vuoksi. Päihtymys muuttaa ihmisen käyttäytymistä, ja se voi päihteestä riippuen olla vaarallista ja jopa hengenvaarallista.
Päihtymisen syitä

Päihtymisellä on tyypillisesti jokin tavoite. Ihminen voi päihtyä esimerkiksi pitääkseen hauskaa, saadakseen vaihtelua arkeen, ollakseen seurallinen, sopeutuakseen joukkoon, kapinoidakseen, ilmaistakseen vihaa, lievittääkseen fyysistä tai henkistä kipua, rentoutuakseen, tai pystyäkseen työskentelemään pitkään. Psykedeelien aiheuttamalla päihtymyksellä voidaan tavoitella esimerkiksi mystisiä kokemuksia tai terapeuttisia hyötyjä. Jotkut päätyvät päihtymystilaan riippuvuuden takia. Addiktio muuttaa aivojen toimintaa niin, että päihtymystilaa ei enää tavoitella nautinnon vaan pakonomaisen tarpeen takia.
Vaikutukset

Eri päihteiden vaikutukset keskushermostoon ja tajuntaan voivat olla euforisoivia, piristäviä, lamauttavia tai hallusinogeenisia. Esimerkiksi alkoholipäihtymys eli humalatila vaihtelee nautitusta alkoholimäärästä riippuen. Tyypillisiä lieviä oireita ovat estojen väheneminen, iloisuus, puheliaisuus ja punehtuminen. Juomisen jatkaminen aiheuttaa puheen sammallusta, kontrollin heikkenemistä ja tajunnan menettämisen. Vakava päihtymystila voi johtaa esimerkiksi tajuttomuuteen, hypotermiaan, hengityslamaan tai sydämen toimintahäiriöihin.
Humalatila heikentää merkittävästi arviointikykyä ja impulssikontrollia, mikä voi johtaa vaaralliseen käyttäytymiseen, väkivaltaan tai onnettomuuksiin. Päihtymystila voikin johtaa sosiaalisiin ongelmiin, kuten perheriitoihin.
Historia

Päihtymisen halu on ollut ihmiskunnan historiassa tyypillistä käytännössä kaikissa kulttuureissa. Tutkijoiden mukaan ei ole ollut olemassa sellaisia yhteiskuntia, joissa psykoaktiivisia aineita ei olisi käytetty, lukuun ottamatta alkuperäisiä eskimokulttuureja, joissa päihdyttäviä aineita ei ollut saatavilla.
Varhaisissa yhteiskunnissa päihtymisen kautta haettiin yhteyttä jumaliin. Myöhemmin päihtymiseen alettiin suhtautua kielteisesti, ja sitä alettiin pitää moraalittomana ja synnillisenä.
Silloinkin kun päihtymys on nykyaikana hyväksyttyä, se on kuitenkin sallittua vain tietyissä tilanteissa. Esimerkiksi julkinen päihtymystila on usein laissa kiellettyä, jotta sivullisille ei koituisi haittaa päihtyneen ihmisen toiminnasta. Myös päihtyneenä auton ajaminen on laitonta.
Päihtymyksen kielteiset vaikutukset voivat heijastua päihtyneen perheeseen ja lapsiin.
Fist of Legend

| Fist of Legend |
| --- | --- |

Ohjaaja:  Gordon Chan
Käsikirjoittaja:  Gordon Chan Lan Kay-toa Kwong Kim-yip
Tuottaja:  Jet Li
Säveltäjä:  Joseph Koo
Kuvaaja:  Deric Wan
Leikkaaja:  Chan Ki-hop
Pääosat:  Jet Li
Valmistustiedot
Valmistusmaa:   Hongkong
Tuotantoyhtiö:  Eastern Productions
Levittäjä:  Orange Sky Golden Harvest Netflix
Ensi-ilta:  22. joulukuuta 1994
Kesto:  103 min
Alkuperäiskieli:  kantoninkiina
Aiheesta muualla
IMDb 
Elonet
AllMovie
Infobox OKNimi-testi OK: 
Fist of Legend (kiin. 精武英雄) on vuonna 1994 ensi-iltansa saanut hongkongilainen toimintaelokuva. Elokuvan on ohjannut Gordon Chan ja myös käsikirjoittanut Chen yhdessä Lan Kay-toan ja Kwong Kim-yipin kanssa. Pääosassa esiintyy Jet Li. Elokuva sijoittuu Kiinan-Japanin sodan alkuvuosiin.
Elokuva on uusioversio Bruce Leen tähdittämästä Vihan nyrkki -elokuvasta.
Juoni

Chen Zhen on kiinalainen opiskelija shangaista, joka käy koulua Kyoton yliopistossa. Hän saa kuulla koulussa kungfu-mestarinsa Hou Ting-An kuolleen kaksintaistelussa. Zhen päättää palata takaisin Kiinaan ottamaan selvää mitä todella tapahtui. Zhen päättää haastaa mestarinsa voittajan, karate mestarin Ryuichi Akutagawan. Voitettuaan helposti Akutagawan, Zhen epäilee mestarinsa joutuneen myrkytyksen uhriksi. Saatuaan selville epäilyksensä olevan oikeassa tieto leviää myös poliiseille. Zhen joutuu pian japanilaisten silmätikuksi ja he yrittävät päästä hänestä eroon eri keinoilla.
Rooleissa

| 0 | 1 | 2 |
| --- | --- | --- |
|  Jet Li  | … |  Chen Zhen   |
|  Shinobu Nakayama  | … |  Mitsuko Yamada   |
|  Chin Siu-hou  | … |  Hou   |
|  Billy Chow  | … |  Kenraali Fujita   |
|  Yasuaki Kurata  | … |  Fuimo Funakoshi   |
|  Paul Chun  | … |  Noh-setä   |
|  Ada Choi  | … |  Rose   |
|  Yuen Cheung-Yan  | … |  Kapteeni Jie   |
|  Carol Tam  | … |  Wei   |
|  Jackson Liu  | … |  Ryuichi Akutagawa   |
|  Wong Sun  | … |  Kokki   |
Palkinnot > Ehdokkuudet

Golden Rooster
1995 Paras yhteistuotettu elokuva
Hong Kong Film
1995 Paras toimintakoreografia: Yuen oo-ping
Aiheesta muualla

Leffatykin arvostelu
Little Egg Harborin hyökkäys

Little Egg Harborin hyökkäys oli Yhdysvaltain vapaussodan taistelu New Jerseyssä lokakuussa 1778. Tuolloin kapteeni Patrick Fergusonin johtamat brittijoukot hyökkäsivät prikaatinkenraali Casimir Pulaskin amerikkalaisen legioonan kimppuun ja surmasivat kymmeniä nukkumassa olleita jalkaväen sotilaita. Tapausta edelsi Pulaskin alaisena palvelleen hesseniläisen kapteenin loikkaus brittien puolelle.
Taustat

Syyskuun lopulla 1778 brittijoukkojen ylipäällikkö Henry Clinton määräsi brittilaivaston tuhoamaan amerikkalaisten kapinallisten ”merirosvoverkoston” New Jerseyn itärannikolla. Noin viikkoa myöhemmin siirtokuntien armeijan ylipäällikkö George Washington lähetti prikaatinkenraali Pulaskin joukot puolustamaan amerikkalaisten tavarakuljetuksia ja alueen asukkaita. Pulaskin legioona leiriytyi erään kveekariperheen omistamille maille Little Egg Harborin -nimellä tunnettuun paikkaan nykyisessä Tuckertonissa. Legioona koostui pääosin Pulanskin aiemmin tuntemista eurooppalaisista sotilaista ja briteistä sekä hesseniläisistä sotilaskarkureista, jotka hän oli palkannut.
Pulaski majoittautui maatilan päärakennukseen, ja hänen ratsumiehensä, tykistö ja osa jalkaväestä leiriytyi läheiseen metsäsaarekkeeseen. Noin 50 jalkaväen miestä majoittui everstiluutnantti Charles De Bosenin johdolla noin kilometrin etäisyydelle muista ja piti etuvartioasemaa alempana kulkevan tien lähettyvillä. Ylemmästä pääleiristä oli koko ajan näköyhteys merelle, jonne oli ankkuroitu brittien sotalaiva Nautilus. Englantilaiset eivät sen sijaan voineet havaita legioonan leiriä siellä käytetyn tarkan suojanaamioinnin vuoksi.
Majoituspäivän aikana 13. lokakuuta jalkaväen komentaja De Bosen riitaantui hesseniläisen kapteeni Gustav Julietin kanssa. Riita koski Julietin aiempaa sotilaskarkuruutta brittien puolelta. De Bosenin oli vaikea hyväksyä hesseniläisen kapteenin epäisänmaallista puolenvaihtoa vapaussodassa, ja hän kritisoi voimakkaasti tämän käytöstä. Juliet hillitsi suuttumuksensa ja teeskenteli poistuvansa kalastamaan lähimpien miestensä kanssa. Todellisuudessa hän ei mennyt kalastamaan, vaan päätti kostaa De Bosenille. Päästyään leirin ulkopuolelle Juliet painosti kaksi alaistaan noudattamaan hänen käskyjään. Miehet antoivat merkkejä brittien sota-alukselle Nautilukselle, ja heidät poimittiin kannelle amerikkalaisina sotilaskarkureina. Laivassa Juliet kertoi komentaja Henry Colinsille ja kapteeni Fergusonille De Bosenin ja Pulaskin joukkojen tarkan sijainnin Little Egg Harborissa.
Kun Juliet miehineen ei palannut kalastusmatkaltaan, amerikkalaiset uskoivat heidän hukkuneen. Kukaan ei epäillyt Julietin loikanneen toisen kerran.
Verilöyly

Yhden päivän kestäneiden neuvottelujen päätteeksi kapteeni Ferguson valitsi joukkojensa hyökkäyskohteeksi De Bosenin leirin. Yöllä 14.–15. lokakuuta Juliet opasti 250 Jerseyn lojalistia ja vakinaisen väen brittisotilasta amerikkalaisten yöpymispaikalle. Osa briteistä jäi vartioimaan De Bosenin leiripaikalle johtavaa siltaa ja turvaamaan pakoreitin. Noin 200 sotilasta ylitti kapulatietä pitkin suoalueen, jonka takaa löytynyt vartioaseman yksinäinen vartiomies joko otettiin vangiksi tai surmattiin.
Fergusonin miesten aamuöinen hyökkäys tuli De Bosenin miehille täytenä yllätyksenä. Heidän herätessään laukausten ääniin olivat britit jo ympäröineet koko leirialueen. De Bosen yritti järjestää puolustusta kuntoon ja murtautua hyökkääjien saartorenkaan läpi. Hän ei onnistunut, vaan jäi miehineen selvään alakynteen. Kapteeni Juliet osoitti De Bosenin Fergusonin miehille ja huusi, että eversti oli surmattava. Muutama legioonalainen onnistui pakenemaan, mutta suurin osa surmattiin sääliä tuntematta.
Taistelun äänet herättivät lähistöllä yöpyneen pääleirin, mutta brittijoukot olivat jo ehtineet vetäytyä kun Pulaskin ratsuväki ennätti paikalle. Sotilaat löysivät kymmeniä pistimin tapettuja legioonalaisia, heidän joukossaan eversti De Bosen. Seuranneessa takaa-ajossa Pulaskin ratsumiehet saivat kiinni joitakin brittejä ja ottivat heidät vangeiksi. Myöhemmin Pulaski kertoi kongressille, että hän oli identifioinut kapteeni Julietin kavaltajaksi, joka oli paljastanut briteille amerikkalaisten olinpaikan.